Club de Remo Ares

Club de Remo Ares Aresko arraun kluba da, gaur egun TKE Ligan ari dena. Aulki mugikorrean zein tosta finkoan lehiatzen du. Galiziako Traineruen Liga lau aldiz irabazi du eta 2021. urtean Kontxako Bandera jokatzeko sailkatu zen aurreneko aldiz. Historia Sorrera Estropadak 1933 urtetik aurrera jokatu izan dira Aresen. Francisco López Sánchez (Pancho) izan zen 1958an kluba sortu zuena, Galiziako arraun taldeen artea zaharrena da beraz. 1959an jadanik Galiziako batel txapeldun izatea lortu zuen eta Espainiako Traineru Txapelketan seigarren egin zuen. 60. hamarkadaren hasieran ohikoa bihurtu zen Espainiako batel eta traineru txapelketatan, titulurik lortu ez arren. Urteak aurrera egin ahala aulki mugikorrari ekin zion erabat eta 1965ean Espainiako yola txapeldun izan den "Marina de Guerra de Ferrol" izenarekin. 1983an egoitza berria inauguratu zuen eta hurrengo urtean berriz ekin zion traineruan aritzeari. 1986an Galizia Iparraldeko txapelketan hirugarrena izan zen eta 1988an bigarrena. 1990an Espainiako Traineru Txapelketarako sailkatu zen eta kontsolazio txanda irabazi zuen. 1991ean Vigoko Corte Inglés Banderan bigarren egin zuen Orioren atzetik. Galiziako Traineruen Ligan urtero aritu izan da. 2012an maila galdu zuen baina hurrengo urtean Galiziako B Liga irabazi eta maila berreskuratu zuen. TKE Ligan Urtez urte postuak hobetzen joan ondoren 2016an Galiziako Liga irabaztea lortu du eta play-offetan TKE Ligara igo zen. Babeslerik gabe eta ia traineru guztia harrobiko jendeaz ibili zela kontutan harturik lorpen izugarria izan zen. TKE Ligako lehen denboraldian 11.a izan zen eta play-offetan ezin izan zion mailari eutsi. 2019an bigarren aldiz irabazi zuen Galiziako Liga eta play-offetan TKE Ligara itzuli zen. Urte berean Espainiako txapelketako finala jokatu zuen eta laugarren egin zuen. 2020an maila mantentzea lortu zuen Zarautzekin lehia gogorra izan ondoren. 2021ean lasaiago ibili zen eta 9. postua lortu zuen. Urtea borobiltzeko Kontxako Banderara sailkatu zen estrainekoz. 2022an ordea azken postuan gelditu eta Galiziako Ligara jaitsi zen. Azken postuan inoizko puntu gehien edukita jaitsi zen, dena dela, 51 puntu. 2023an Galiziako Ligako traineru indartsuena izan zen eta Espainiako Txapelketa irabazi zuen lehenengo aldiz. Igoera play-offetan ez zuen esperotako maila eman eta beste traineru galiziarrak lortu zuen TKE Ligarako igoera, Bueuk. 2024ko denboraldi bikaina osatu zuen Galiziako Liga nagusitasun osoz irabaziz. Galiziako txapelduna ere izan zen lehenengo aldiz. Kontxako sailkapen estropadan segundo bakarrarengatik ez zuen balentria lortu. Play-offetan TKE Ligara igotzea lortu zuen. 2025eko denboraldia Galiziako Txapelketa bigarren aldiz jarraian irabaziz hasi zuen. TKE Ligako lehen estropadetan bigarren txandan kokatu zen baina denboraldiak aurrera egin ahala lehenengo txandan aritu zen, jaisteko arriskurik gabe. 10. postuan amaitu zuen. Palmaresa Kontxako Bandera Sailkatua (1): 2021 Espainiako Traineru Txapelketa Txapelduna (1): 2023. Laugarrena (1): 2019. Galiziako Traineru Txapelketa Txapelduna (2): 2024, 2025. Bigarrena (5): 2018, 2019, 2021, 2022, 2023. TKE Liga Bederatzigarrena 2021ean. Parte hartzeak (5): 2017, 2020, 2021, 2022, 2025 Galiziako A Liga (4): 2016, 2019, 2023, 2024. Galiziako B Liga (1): 2013. Gainontzeko estropadak Azken denboraldiak Emakumezkoen trainerua 2026an Club de Remo Ares taldeak emakumezkoen trainerua osatzea lortu du. Mugardosen laguntza izan du, trainerua utzi baitiete, Aresena Perillori utzita dagoelako. Erreferentziak Kanpo estekak (Galizieraz) Taldearen bloga (Galizieraz) Liga Galega de Traiñeiras-en webguneko informazioa